Yn Whing (co-hollys rollageagh)

She co-hollys rollageagh 'sy speyr hwoaie ee yn Whing (ny Perseus 'syn ennym Ladjynagh echey ta enmyssit ass yn eniagh feayn-skeealleydagh Greagagh Perseus). T'eh coontit mastey ny 48 co-hollys rollageagh va listit lesh y rollageyder Greagagh Ptolemy 'sy nah eash, as t'eh foast coontit mastey ny 88 co-hollys rollageagh ta enmyssit lesh yn Unnaneys Rollageydagh Eddyrashoonagh (URE). T'eh soit faggys da shiartanse dy cho-hollyssyn rollageagh elley ta enmyssit 'sy Ladjyn ass feayn-skeealyn Shenn-Ghreagagh, goaill stiagh y Ven Gheulit 'sy neear as Keeagh yn Assyl 'sy twoaie. Chammah's shen, ta'n Whing çhemmal rish ny co-hollyssyn rollageagh as enmyn oc 'sy Ghaelg bentyn rish yn eirinys: y Rea as y Tarroo 'sy jiass, as y Fainagh 'sy niar. Ta'n Mwannalagh 'sy twoaie as y Troorane 'sy neear ny co-hollyssyn rollageagh elley ta çhemmal rish. Ayns atlassyn rollageagh eigsoylagh 'sy 19oo eash leah, va'n Whing er ny haishbyney myr Perseus as eh gymmyrkey kione jee-chorpit Medusa, as va'n asteraght enmyssit ry-cheilley myr Perseus et Caput Medusae; agh cha row yn ennym shen feer chadjin rieau.

Ta plaaney co-rollageyssagh Raad Mooar Gorree goll trooid y Whing. Y sur-oawr Alpha Persei (ta enmyssit Mirfak chammah), t'eh ny rollage s'gilley 'sy cho-hollys rollageagh as eh 1.79 er mooadys baghtal. T'eh, cur liorish ram jeh ny rollageyn mygeayrt-y-mysh, coontit myr olteynyn y çhaglym foshlit ta enmyssit Çhaglym Alpha Persei. Ansherbee, she Algol (Beta Persei) y rollage smoo ard-ghooagh ayn, as eh kiaglt rish feayn-skeealyn drogh-aaishnagh kyndagh rish e chaghlaays ta ry-akin da'n tooill. Agh, cha nee rollage chaghlaaee undinagh t'eh, agh rollage yeesoil eclipsagh. Ta coryssyn rollageagh ard-ghooagh elley 'sy Whing goaill stiagh X Persei, corys jeesoil ta cummal rollage naeearaneagh, as GK Persei, nova ren roshtyn baare e vooadys er 0.2 'sy vlein 1901. Va'n Çhaglym Dooblit, ta jeant ass daa haglym foshlit, er enney lesh ny Shenn Heenee. Ta Çhaglym y Whing (Abell 426), çhaglym co-rollageyssagh feer ghloutagh, soit 250 millioon dy hollys-vleeantyn veih'n Dowan. Chammah's shen, taa raadee yn rass dreigaghyn bleinoil ta enmyssit ny Perseidyn soit 'sy Whing.

Imraaghyn

Kianglaghyn magh

 The Deep Photographic Guide to the Constellations: Perseus 
 Y Whing so-chriggaragh



Ronney:Co-hollyssyn rollageagh
Ronney:Co-hollyssyn rollageagh y twoaie
Ronney:Co-hollyssyn rollageagh rere Ptolemy